Minister by hotel beroofNomvula Mokonyane, minister van water en sanitasie. Foto: Flickr/GovernmentZA Nomvula Mokonyane, minister van water en sanitasie, is Sondag in die vroeë oggendure beroof terwyl sy by ŉ hotel in Mthatha in die Oos-Kaap oornag het. Brig. Marinda Mills, woordvoerder van die polisie, het gesê Mokonyane het vir ŉ privaat geleentheid Mthatha besoek. ŉ Veiligheidswag by die hotel het gesien haar kamer se venster staan oop en het gaan ondersoek instel. “Dit is toe dat die minister ontdek het haar handsak met haar ID, bestuurslisensie, iPhone, iPad en toiletware asook die hotel se TV is skoonveld. Die TV en die toiletware is later agter op die hotel se erf gevind by nog ŉ televisie wat uit die hotel gesteel is,” het Mills gesê. Sy het gesê polisiebeamptes is ontbied om die toneel vir leidrade te fynkam. ŉ Saak van inbraak en diefstal word ondersoek. Niemand is nog in hegtenis geneem nie.